**Javaslat új Erdészeti–Faipari–Vadászati Lexikon összeállítására**

„Tiszta fogalmakat terjeszteni,

zavartakat pedig salakjaikbul lehetőleg kitisztítni…”

Széchenyi István

**Motiváció és rövid előzmények:** A Magyar Tudományos Akadémia alapításának gondolata a magyar nyelv ápolására épül, amely az utóbbi időszakban – az angol nyelv térhódítása, a magyar szaknyelv sorvadása miatt – ismét előtérbe került. A korábbi időszakokban is történtek lépések szaknyelvünk megőrzésére, fejlesztésére. Ilyen pl. az 1868-ban Divald Adolf és Wagner Károly tollából megjelent Erdészeti műszótár, az 1964-ben Ákos László szerkesztésben napvilágot látott Erdészeti, Vadászati, Faipari Lexikon, vagy az MTA Erdészeti Tudományos Bizottsága által 1998-ban kiadott fogalommagyarázatok.

**Javaslat:** Olyan gyűjtemény összeállítása, amely tartalmazza az erdészeti, faipari és vadászati diszciplínák, szakterületek fogalmait, azok tömör, lényegre törő magyarázatait, a fogalmak angol és német (esetleg román) megfelelőit, amellyel elősegítjük szaknyelvünk fennmaradását, szükség szerinti fejlesztését, módosítását.

**Megjelentetési forma:** Digitális, amely folyamatosan bővíthető, fejleszthető, módosítható, a főbb, a szakembereken kívül is érdeklődésre számot tartó címszavak és magyarázataik más internetes adatbázisokba (pl. Wikipédia) is becsatornázhatók. Kellő szint elérése után nyomdai változat megjelentetése is elképzelhető.

**Szerkesztési elvek:** A tervezett összeállítás nemcsak lexikon, hanem egyben szótár is. Az átfogó szakkifejezések (pl. erdőművelés, erdővédelem) esetében enciklopédikus, azaz a témát átfogó, komplex megközelítés javasolt, amely tartalmazza az oda tartozó speciális, szűk területre vonatkozó szakkifejezéseket is. Utóbbi szakkifejezések (pl. szálalóvágás, erdészeti fénycsapda) meghatározásai lexikálisak, azaz rövidek, tömörek, lényegre törők.

**A címszavak köre:** Az alapismeretek (pl. botanika, zoológia, geológia, talajtan, kémia) köréből csak a szakmai (erdészeti, faipari, vadászati) ismeretek körébe tartozó szakkifejezések megmagyarázásához, megértéséhez szükséges fogalmakat javallott felvenni, utóbbiak esetében viszont lehetőség szerint teljességre kell törekedni.

**Az összeállítás menete – a résztvevők köre:** 1. A három (erdészeti, faipari, vadászati) nagy szakterület felosztása részterületekre (pl. a „Múlt-jelen-jövő kötetek” fejezeteit követve) – az ETB albizottságai; 2. A részterületekhez köthető címszavak összegyűjtése (pl. a közelmúltban megjelent szótárak, az Erdészeti, Vadászati, Faipari Lexikon (1964), az MTA Erdészeti Tudományos Bizottsága által kiadott fogalommagyarázat (1998) segítségével) – az ETB albizottságok tagjai, köztestületi tagok, érdeklődő szakmabeliek; 3. A címszavak idegen kifejezéseinek megadása, megmagyarázása – az előzőek köréből vállalkozók; 4. Az idegen kifejezések és a magyarázatok ellenőrzése, javítása, kiegészítése – az albizottságok által megjelölt szakemberek; 5. A szerkesztési elvek betartásának ellenőrzése – az ETB által megjelölt szakemberek; 6. Nyelvi ellenőrzés, technikai szerkesztés, nyilvánosságra hozatal – anyanyelvi lektor, informatikusok.

Példa a fogalommagyarázatokra:

**Erdészeti táj** (forest region; forstliches Wuchsgebiet) – Az →erdészeti tájcsoporton belül olyan megfelelő nagyságú természetföldrajzi területi egység, amely hasonló termőhelyi viszonyok (geológiai, domborzati, éghajlati, hidrológiai, talajtani) és az élővilág jellemző mozaikjából áll, ennél fogva sajátos vegetációval (erdőtakaróval) rendelkezik. A természeti tényezők alakította, de az emberi tevékenységgel egyre inkább módosított ~ egyedi, nem ismétlődő felszíni egység, amely ennek következtében a szomszédos ~tól is megkülönböztethető és elhatárolható. A 2006-ban bevezetett ~ fogalma abban különbözik a korábban használt →erdőgazdasági táj fogalmától, hogy lehatárolása kizárólag természetföldrajzi alapokon nyugszik, gazdasági és politikai szempontokat nem vesz figyelembe, nem kötődik közigazgatási, ill. gazdálkodói határokhoz. Az ~ak a kevésbé erdősült területeken általában nagyobbak, a jobban erdősült területeken általában kisebbek. A tájlehatárolást az alföldeken elsősorban a geológiai és hidrológiai viszonyok határozták meg, a domb- és hegyvidékeken elsőként a domborzati, másodikként a geológiai viszonyok (meszes ↔ mészmentes, ill. tömör ↔ laza alapkőzet) lettek figyelembe véve. A határok megvonásánál a tájak potenciális és aktuális vegetációja is szempont volt. Bizonyos ~akon belül →erdészeti tájrészletek különíthetők el.

Irodalom: Halász G. (szerk.) (2006): Magyarország erdészeti tájai. Állami Erdészeti Szolgálat, Budapest. – Führer E. (szerk.) (2017–2022): Magyarország erdészeti tájai: I. Nagyalföld erdészeti tájcsoport; II. Északi-középhegység erdészeti tájcsoport; III. Dunántúli-középhegység erdészeti tájcsoport; IV. Kisalföld erdészeti tájcsoport; V. Nyugat-Dunántúl erdészeti tájcsoport; VI. Dél-Dunántúl erdészeti tájcsoport. Nemzeti Élelmiszerlánc-biztonsági Hivatal / Nemzeti Földügyi Központ, Budapest.

**Közalapos** (monopodiális) **elágazás** (monopodial branching; monopodiale Verzweigung) – A fásszárú növényfajok esetében az →akroton csúcsmerisztéma minden kihajtás után megmarad, a csúcsrügyből induló és újra csúcsrüggyel záruló hajtástengely az előző évi tengely folytatása lesz. Az oldalelágazások alárendeltek, a főtengelyt nem növik túl. Az →oldalt álló virágzatot fejlesztő fajoknál a csúcsrügy a növény élete során mindvégig megtartja vegetatív jellegét (pl. bükk, magas és magyar kőris, égerek), a →végálló virágzatot fejlesztőknél vegetatív és generatív csúcsrügy egyaránt előfordul, utóbbinál a hajtás csúcsmerisztémája elhal, s itt →áltengelyes (szimpodiális) elágazás jön létre (pl. őshonos juharfajaink, virágos kőris, fehér bokrétafa).

Összeállította: Bartha Dénes